b'\n_START_ARTICLE_\nTCP/IP-viitemalli\n_START_SECTION_\nHistoria\n_START_PARAGRAPH_\nTCP/IP-pinon malli perustuu ARPANETin referenssimalliin (engl. ARPANET Reference Model, ARM). TCP/IP-malli on yksinkertaisempi kuin OSI-malli, mutta varsinaiset toteutukset sis\xc3\xa4lt\xc3\xa4v\xc3\xa4t muutamia erikoistuneita protokollia.\n_START_SECTION_\nSovelluskerros (Application Layer)\n_START_PARAGRAPH_\nTCP/IP-viitemalli ei m\xc3\xa4\xc3\xa4rittele sovelluskerroksen rakennetta tarkemmin. Usein sovellus toteuttaa viestint\xc3\xa4ns\xc3\xa4 t\xc3\xa4ll\xc3\xa4 kerroksella k\xc3\xa4ytt\xc3\xa4en yht\xc3\xa4 protokollaa, jossa on sovelluksen tarvitsemat ominaisuudet (yhdist\xc3\xa4en OSI-mallin sovellus-, esitystapa- ja istuntokerrosten ominaisuuksia). Sovelluksen tietoliikenne saattaa kuitenkin edellytt\xc3\xa4\xc3\xa4 useampiakin protokollia, esim. pankkiyhteyksiin k\xc3\xa4ytetty salattu HTTP-protokolla toteutetaan tunneloimalla normaalia HTTP-protokollaa salauksen ja palvelimen todennuksen (autentikoinnin) tarjoavan SSL-protokollan p\xc3\xa4\xc3\xa4ll\xc3\xa4. Sovelluskerrokseen kuuluvat korkeamman tason protokollat, kuten telnet, FTP, SMTP, DNS, NNTP, NTP ja HTTP._NEWLINE_TCP/IP-malli painottaa teht\xc3\xa4vien siirt\xc3\xa4mist\xc3\xa4 sovellukselle. Erillist\xc3\xa4 istunto- tai esitystapakerrosta ei ole, vaan sovellus pit\xc3\xa4\xc3\xa4 huolen istuntojen muodostamisesta ja purkamisesta samoin kuin tarvittavista tiedon esitystavan muunnoksista.\n_START_SECTION_\nKuljetuskerros (Transport Layer)\n_START_PARAGRAPH_\nKuljetuskerroksen tarkoitus on sallia tietojenv\xc3\xa4litys l\xc3\xa4hde- ja kohdekoneiden v\xc3\xa4lill\xc3\xa4. TCP/IP-viitemallin kuljetuskerros on sama kuin OSI-mallin kuljetuskerros. TCP/IP-viitemallissa t\xc3\xa4ll\xc3\xa4 kerroksella ovat yleisimm\xc3\xa4ss\xc3\xa4 k\xc3\xa4yt\xc3\xb6ss\xc3\xa4 TCP ja UDP. TCP tarjoaa luotettavan tavuvuon sovellusten v\xc3\xa4lille, korjaten tiedonsiirtovirheet ja toimittaen tietoliikenteen perille samassa j\xc3\xa4rjestyksess\xc3\xa4 kuin data on l\xc3\xa4hetetty. Lis\xc3\xa4ksi TCP toteuttaa ruuhkanhallinnan (congestion control). UDP v\xc3\xa4litt\xc3\xa4\xc3\xa4 yksitt\xc3\xa4isi\xc3\xa4 viestej\xc3\xa4 sovellusten v\xc3\xa4lill\xc3\xa4 ilman virheenkorjausta ja perillemenon varmistusta. UDP:t\xc3\xa4 k\xc3\xa4ytt\xc3\xa4v\xc3\xa4t sovellukset joutuvat toteuttamaan itse luotettavuuden ja ruuhkanhallinnan, mutta hy\xc3\xb6tyv\xc3\xa4t tiedonsiirron nopeudesta ja uudelleenl\xc3\xa4hetyksien aiheuttaman viiveen poistumisesta.\n_START_SECTION_\nVerkkokerros (Internet Layer)\n_START_PARAGRAPH_\nInternet-protokolla (IP) v\xc3\xa4litt\xc3\xa4\xc3\xa4 tietoliikennepaketteja verkon tietokoneiden v\xc3\xa4lill\xc3\xa4, parhaansa mukaan. IP ei takaa yksitt\xc3\xa4isen paketin perillep\xc3\xa4\xc3\xa4sy\xc3\xa4; paketit saattavat kadota, vaihtaa j\xc3\xa4rjestyst\xc3\xa4 tai kopioitua matkalla. N\xc3\xa4iden tapahtumien k\xc3\xa4sitteleminen on ylempien kerrosten teht\xc3\xa4v\xc3\xa4. Etenkin on huomattava ett\xc3\xa4 tungos verkossa on t\xc3\xa4ysin luvallinen syy verkolle tuhota tietoliikennepaketteja IP-tasolla._NEWLINE_Internet-teknologiaa k\xc3\xa4ytett\xc3\xa4ess\xc3\xa4 verkossa on verkon osia yhdist\xc3\xa4vi\xc3\xa4 reitittimi\xc3\xa4, joilla on tietoa verkon topologiasta, ja jotka ottavat eri segmenteist\xc3\xa4 IP-paketteja vastaan ja ohjaavat ne eteenp\xc3\xa4in. Reititys ja uudelleenl\xc3\xa4hetys ovat verkkokerroksen m\xc3\xa4\xc3\xa4ritt\xc3\xa4v\xc3\xa4 tekij\xc3\xa4. Verkkokerros ei ole tietoinen ylempien kerroksien tapahtumista ja mallin puitteissa jokainen IP-paketti k\xc3\xa4sitell\xc3\xa4\xc3\xa4n erillisen\xc3\xa4 tapahtumana eik\xc3\xa4 verkkokerros ole tietoinen sovelluksia yhdist\xc3\xa4v\xc3\xa4st\xc3\xa4 TCP-yhteydest\xc3\xa4. TCP/IP-viitemallin verkkokerros vastaa varsin hyvin OSI-mallin verkkokerrosta.\n_START_SECTION_\nPeruskerros (Link Layer)\n_START_PARAGRAPH_\nTCP/IP-malli ei m\xc3\xa4\xc3\xa4rit\xc3\xa4 tarkkaan mit\xc3\xa4 tapahtuu verkkokerroksen alapuolella. Se olettaa ett\xc3\xa4 IP:n alla on jokin protokolla, joka pystyy v\xc3\xa4litt\xc3\xa4m\xc3\xa4\xc3\xa4n IP-paketteja tietokoneen muistista toiselle tietokoneelle. IP-protokolla ei ota mitenk\xc3\xa4\xc3\xa4n kantaa fyysiseen mediaan tai pakettien kehystykseen, vaan olettaa saavansa k\xc3\xa4ytt\xc3\xb6\xc3\xb6n alemman kerroksen palveluita jonkin rajapinnan kautta, niin ett\xc3\xa4 se voi l\xc3\xa4hett\xc3\xa4\xc3\xa4 paketteja reitittimille (yhdysk\xc3\xa4yt\xc3\xa4ville). Tyypillisi\xc3\xa4 peruskerroksia ovat l\xc3\xa4hiverkkojen Ethernet, matkapuhelimien GPRS ja 3G ja digitaalisten tilaajaliittymien ADSL fyysiseen kerrokseen ja ATM, PPP, Ethernet tms. linkkikerrokseen perustuvat tekniikat. Peruskerros saattaa my\xc3\xb6s olla toinen TCP/IP-protokollapino, IP IP:n p\xc3\xa4\xc3\xa4ll\xc3\xa4 muutaman lis\xc3\xa4protokollan kera ei ole mitenk\xc3\xa4\xc3\xa4n harvinainen ratkaisu.\n_START_SECTION_\nTCP/IP- ja OSI-mallit\n_START_PARAGRAPH_\nTCP/IP-viitemalli eroaa OSI-mallista jonkin verran. Molempien voidaan katsoa koostuvan kerroksista, joista osa on samanlaisia. Selkeit\xc3\xa4 erojakin on. OSI-mallissa palvelut, rajapinnat ja protokollat on pidetty erill\xc3\xa4\xc3\xa4n. OSI-malli on ns. kerrosmalli jossa alemmat kerrokset on piilotettu ylemmilt\xc3\xa4, kun taas TCP/IP muodostaa hierarkian, jossa sek\xc3\xa4 verkkokerros ett\xc3\xa4 kuljetuskerros ovat n\xc3\xa4kyviss\xc3\xa4 sovelluksille. OSI-mallissa voidaan periaattessa vaihtaa eri kerroksilla k\xc3\xa4ytett\xc3\xa4vi\xc3\xa4 protokollia. _NEWLINE_TCP/IP-arkkitehtuuri l\xc3\xa4htee siit\xc3\xa4, ett\xc3\xa4 on yksi kaikille yhteinen protokolla, IP._NEWLINE_Keskell\xc3\xa4 oleva IP erist\xc3\xa4\xc3\xa4 peruskerroksen ylemm\xc3\xa4n portaan protokollista, samoin kuin ylemm\xc3\xa4n kerroksen protokolla peruskerroksesta._NEWLINE_IP-paketteja voidaan l\xc3\xa4hett\xc3\xa4\xc3\xa4 mink\xc3\xa4 tahansa peruskerroksen protokollan p\xc3\xa4\xc3\xa4ll\xc3\xa4, ja kaikki muut palvelut, sovellukset ja protokollat k\xc3\xa4ytt\xc3\xa4v\xc3\xa4t IP:t\xc3\xa4._NEWLINE_Kaikki verkon solmut voivat viesti\xc3\xa4 toistensa kanssa k\xc3\xa4ytt\xc3\xa4en IP:t\xc3\xa4._NEWLINE_T\xc3\xa4m\xc3\xa4 tiimalasimalli on ollut eritt\xc3\xa4in menestyksek\xc3\xa4s rakennettaessa laajoja verkkoja._NEWLINE_Periaate on viety viel\xc3\xa4kin pidemm\xc3\xa4lle IPv6:ta suunniteltaessa._NEWLINE_OSI-malli (mahdollisesti ilman istunto- ja esitystapakerrosta) soveltuu paremmin apuv\xc3\xa4lineeksi tietoliikenneverkoista puhuttaessa ja niit\xc3\xa4 opetettaessa._NEWLINE_Sen sijaan OSI-mallin mukaan rakennetut protokollat eiv\xc3\xa4t ole saaneet suosiota. _NEWLINE_Portaattainen TCP/IP-malli soveltuu hyvin protokollien k\xc3\xa4yt\xc3\xa4nn\xc3\xb6n toteuttamiseen, kun eri kerroksille kuuluva prosessointi voidaan haluttaessa yhdist\xc3\xa4\xc3\xa4 suorituskyvyn parantamiseksi.'